Rosa Eriksen (M), 2024-05-24:
Tak for ordet.
Ældreministeren har i dag fremsat redegørelsen om ældreområdet for 2024.
Redegørelsen belyser, hvordan alle ældre mennesker er forskellige, ligesom vi er herinde.
Derfor skal vi indrette vores ældrepleje fleksibelt, sådan at den enkelte borger kan realisere den alderdom, de har lyst til.
Hertil er omsorg, selvbestemmelse og betydningsfulde, nære relationer et centralt fundament, som vi skal sikre rammerne for.
Det skylder vi de ældre, der igennem et helt liv har bidraget til vores samfund.
Regeringen har for nylig indgået en bred reformaftale med en række af Folketingets partier.
Det er også en aftale, der sikrer flere af de centrale mærkesager for Moderaterne.
Det er en aftale, der tager ansvar for området og sikrer rammerne for et godt og værdigt ældreliv.
For Moderaterne er det helt centralt, at vi tager opgøret med minuttyranni og unødigt bureaukrati.
Med reformen gives tilliden tilbage til medarbejderne, tilsynet forenkles, og der skabes meget mere frihed og selvbestemmelse til de ældre.
Lokalplejehjemmene var en lokal mærkesag fra starten og er en idé, som vi har fået, lavet og haft samtaler om i det politiske mødested.
Det kan vi nu realisere igennem ældrereformen.
Det er en aftale, der giver ældre mulighed for at vælge den plejehjemsform, som passer til dem.
Det er en frisættelse af den offentlige sektor, som vi tror at vi kan få rigtig god effekt af ude blandt de ældre.
Reformen er jo et udtryk for et behov – et behov, som årets redegørelse understreger helt utvetydigt.
For demografien ændrer sig.
Siden 2010 er antallet af ældre på 67 år eller derover steget med hele 41 pct.!
Det svarer til 312.000 personer.
Det er en udvikling, som forventes at fortsætte frem mod 2070, hvor der vil ske en stigning i aldersgruppen på 44 pct. i forhold til 2023.
Redegørelsen peger også på, at ældre lever længere, og at der er væsentlige rekrutteringsudfordringer blandt social- og sundhedsfagligt personale.
Der tegner sig ligeledes et billede af, at flere af landets ældre lever med social isolation og ensomhed.
Mange af os har oplevet ensomhed eller utryghed på nært hold i større eller mindre grad.
Det er særlig vigtigt, at vi gør, hvad vi kan, for at hjælpe danskere, der går med de følelser.
Jeg er derfor glad for, at vi med reformen sætter relationerne i centrum.
Vi skal skabe rum for stærke fællesskaber, også i alderdommen.
Aftalepartierne bag ældrereformen har også fokus på rekruttering, og man vil bl.a. arbejde for at styrke de social- og sundhedsfaglige uddannelser.
Det er et fokus, som jeg glæder mig rigtig meget til at arbejde videre med.
Derudover glæder det mig, at ældrereformen er med til at ruste ældreplejen til fremtidens udviklinger.
Og jeg er særlig glad for, at vi med lokalplejehjem, bureaukratisk oprydning og øget tillid er med til at sætte tydelige moderate aftryk på ældrepolitikken.
Det er til gavn for den ældres livsglæde og pårørende og ældreplejens medarbejdere.
Så vil jeg gerne knytte en kommentar til debatten om sundhed.
Nu har jeg hørt flere tale om, at det ville være smart, hvis en social- og sundhedsassistent lige kunne ordne et sår, når de alligevel er i hjemmet.
Jamen sådan er det i dag.
Sygeplejersker kan uddelegere den opgave til en social- og sundhedsassistent.
Og vi taler om sundhed i den her debat, som om sundhed er fuldstændig fraværende i den her reform og der intet sundhed er ude ved de ældre.
Det er simpelt hen forkert.
Det tager lang tid at blive social- og sundhedsassistent, og det gør det, fordi de uddanner sig i den grundlæggende sygepleje.
Altså, de uddanner sig i den grundlæggende sygepleje.
Det er dem, der observerer borgerne, og det er dem, der skal reagere, hvis de opdager, at der er noget, der ikke er, som det skal være.
Og det er jo derfor, de faste teams er enormt vigtige, så medarbejderne faktisk kender borgerne.
Det er skrækkeligt for borgeren, og det koster vores samfund rigtig mange penge.
Så det her er et paradigmeskifte, fordi vi stiller krav og opfordrer til, at man har faste teams.
Og i Odense Kommune, hvor jeg kommer fra, gør man det allerede.
Så jo, det her er et opgør med minuttyranni.
Tak for ordet.